ΓΡΑΠΤΗ ΕΡΩΤΗΣΗ E-2171/96 υποβολή: Μιχαήλ Παπαγιαννάκης (GUE/NGL) προς την Επιτροπή (2 Αυγούστου 1996)

Θέμα: Αφθώδης πυρετός

Σε δύο χωριά της περιοχής του Έβρου στην Ελλάδα, στην πρώην Γιουγκοσλαβική Δημοκρατία της Μακεδονίας και στην Αλβανία έχουν παρουσιαστεί κρούσματα αφθώδους πυρετού.

Ερωτάται η Επιτροπή εάν έχει στη διάθεσή της αποτελέσματα ερευνών που ασχολήθηκαν με το θέμα του αφθώδους πυρετού, εάν έχει λάβει μέτρα και ποιά είναι αυτά, που να αποκλείουν την επέκταση της επιζωοτίας του αφθώδους πυρετού και να συντελούν στην εκρίζωση της ασθένειας ώστε να προστατευθούν οι καταναλωτές, εάν έχει επεξεργαστεί και σε τί συμπεράσματα έχει καταλήξει όσον αφορά το ύψος των αποζημιώσεων και το χρόνο καταβολής τους προκειμένου να εξασφαλιστούν και οι παραγωγοί που συντελούν στην οικονομική ανάπτυξη των χωρών τους, και εάν προτίθεται να αλλάξει αυτή τη φορά την τακτική της μη διαφάνειας και παραπληροφόρησης που ακολούθησε στην περίπτωση της νόσου των τρελών αγελάδων και να πληροφορήσει έγκαιρα και σωστά την ευρωπαϊκή κοινή γνώμη;

Απάντηση του κ. Fischler εξ ονόματος της Επιτροπής (18 Οκτωβρίου 1996)

Η ασθένεια του αφθώδους πυρετού είναι άκρως μολυσματική νόσος των μηρυκαστικών και των χοίρων. Η ασθένεια χαρακτηρίζεται από την δημιουργία κύστεων στα άκρα καθώς και μέσα και γύρω από το στόμα. Είναι σπάνια θανατηφόρα νόσος με εξαίρεση τα ιδιαίτερα νεαρά ζώα. Οι άνθρωποι είναι ελαφρά ευπαθείς στην μόλυνση και ενδέχεται να δημιουργηθούν κύστεις στο στόμα και στα χέρια. Ελάχιστες περιπτώσεις έχουν αναφερθεί ακόμα και για άτομα που εργάζονται με μολυσμένο υλικό. Εντούτοις, τα άτομα που έρχονται σε επαφή με μολυσμένα υλικά ενδέχεται να διατηρήσουν τον ιό στον βλενογόννο της μύτης για 24 ώρες περίπου και είναι δυνατόν να μεταδόσουν την μόλυνση σε ευπαθή ζώα.

Η Επιτροπή λαμβάνει γνώση των ερευνητικών πορισμάτων που διατίθενται σε επιστημονικές δημοσιεύσεις, δεδομένου ότι τα ερευνητικά εργαστήρια σε αρκετές χώρες του κόσμου έχουν, για περίοδο άνω των 40 ετών, δημοσιεύσει στοιχεία της έρευνας. Στο πλαίσιο του προγράμματος για τη γεωργία και την αλιεία (Fair) έχει παρασχεθεί χρηματοδοτική ενίσχυση κατά τα πρόσφατα έτη για έρευνα που αφορά τη διάγνωση της νόσου του αφθώδους πυρετού και την ανάλυση επιδημιολογικών στοιχείων τα οποία λαμβάνονται κατά την εκδήλωση κρουσμάτων της ασθένειας.

Τα μέτρα που εφαρμόζονται για τον έλεγχο και την εξάλειψη της νόσου του αφθώδους πυρετού, βασίζονται στην στρατηγική της σήμανσης μολυσμένων ζώων και του έλεγχου της διακίνησης ευπαθών ζώων, κρέατος, γάλακτος και άλλων προϊόντων που προέρχονται από τα ζώα, οχημάτων και οποιοδήποτε ουσιών που ενδέχεται να μεταδόσουν τον ιό. Η βασική νομοθεσία που διέπει τον έλεγχο και την εξάλειψη της ασθένειας παρέχεται στην οδηγία 85/511/ΕΟΚ του Συμβουλίου σχετικά με τη θέσπιση κοινοτικών μέτρων για τον έλεγχο της ασθένειας του αφθώδους πυρετού ((ΕΕ αριθ. L 315 thw 26.11.1985. )).

Τα προαναφερθέντα μέτρα έχουν εφαρμοστεί από τις ελληνικές κτηνιατρικές αρχές όσον αφορά τα κρούσματα που επιβεβαιώθηκαν στην περιοχή του Έβρου. Σχετικά με την κατάσταση στην Αλβανία και την πρώην Γιουγκοσλαβική Δημοκρατία της Μακεδονίας, η Επιτροπή έχει παράσχει τεχνικές συμβουλές για την εξάλειψη της ασθένειας του αφθώδους πυρετού και εξέδωσε δύο αποφάσεις ((Aπόφαση 96/368/ΕΚ της Επιτροπής, ΕΕ αριθ. L 145 της 19.06.1996. )) ((Απόφαση 96/439/ΕΚ της Επιτροπής, ΕΕ αριθ. L 181 της 20.07.1996. )) σχετικά με την χρηματοδοτική συμμετοχή της Κοινότητας σε μέτρα για τον έλεγχο της ασθένειας. Τα εν λόγω μέτρα περιλαμβάνουν τις 850.000 δόσεις εμβολίου που δύνανται να διατεθούν για την προστασία των ζώων ευπαθών ειδών. Στο πλαίσιο της απόφασης 90/424/ΕΟΚ ((ΕΕ αριθ. L 224 της 18.08.1990. )) του Συμβουλίου τα κράτη μέλη δύνανται να λαμβάνουν χρηματοδοτική συμμετοχή της Κοινότητας για την εξάλειψη της ασθένειας του αφθώδους πυρετού. Το ύψος της αποζημίωσης ανέρχεται μέχρι του 60% των δαπανών που επιβαρύνουν το κράτος μέλος για την αποζημίωση ιδιοκτητών εκμεταλλεύσεων για τη σφαγή και την καταστροφή των ζώων, την καταστροφή του γάλακτος και των μολυσμένων ζωοτροφών, καθώς και τον καθαρισμό και απολύμανση των εγκαταστάσεων.

Η πολιτική σχετικά με τον έλεγχο της ασθένειας του αφθώδους πυρετού είναι ιδιαίτερα διαφανής. Κάθε κράτος μέλος κοινοποιεί άμεσα στην Επιτροπή και τα λοιπά κράτη μέλη, εντός 24 ωρών ((Οδηγία 82/894/ΕΟΚ, ΕΕ αριθ. L 378 της 31.12.1982. )), κάθε αρχικό κρούσμα της ασθένειας. Κατά το 1989 η Επιτροπή υπέβαλε έκθεση στο Συμβούλιο σχετικά με την πολιτική έναντι του αφθώδους πυρετού στην Κοινότητα ((Έκδοση της Επιτροπής στο Συμβούλιο σχετικά με μελέτη που εκπόνησε η Επιτροπή για τις πολιτικές που εφαρμόζονται επί του παρόντος από τα κράτη μέλη όσον αφορά τον έλεγχο της νόσου του αφθώδους πυρετού (SEC(89) 1731 τελικό). )), ιδίως στο πλαίσιο της ενιαίας αγοράς. Με βάση τις παρασχεθείσες στην έκθεση πληροφορίες, το Συμβούλιο ενέκρινε την πολιτική του μη εμβολιασμού. Η έγκριση της εν λόγω πολιτικής ήταν κατά πάσα πιθανότητα η σημαντικότερη απόφαση που ελήφθη στον τομέα της υγείας των ζώων πριν από την καθιέρωση της ενιαίας αγοράς. Από το 1991 η πολιτική του μη εμβολιασμού εξοικονόμησε πιθανόν στη βιομηχανία κτηνοτροφικών προϊόντων περί τα 880 εκατ. ECU σε δαπάνες εμβολίων και αύξησε σημαντικά το βαθμό ελευθερίας στις συναλλαγές. Από τα 15 κράτη μέλη τα 13 έχουν παραμείνει απηλλαγμένα από την ασθένεια. Εντούτοις, είναι προφανές ότι θα εξακολουθήσει η πολιτική της έκκλησης για επαγρύπνηση και ετοιμότητα σχετικά με την εν λόγω νόσο και τούτο σε όλα τα επίπεδα του γεωργικού τομέα και του κτηνιατρικού επαγγέλματος.